**NÁRODNÁ RADA SLOVENSKEJ REPUBLIKY**

VIII. volebné obdobie

Návrh

**ZÁKON**

z ... 2023,

**ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov**

 Národná rada Slovenskej republiky sa uzniesla na tomto zákone:

**Čl. I**

Zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení nálezu Ústavného súdu Slovenskej republiky č. 77/1998 Z. z., zákona č. 86/2000 Z. z., zákona č. 138/2002 Z. z., zákona č. 100/2003 Z. z., zákona č. 551/2003 Z. z., zákona č. 215/2004 Z. z., zákona č. 360/2004 Z. z., zákona č. 253/2005 Z. z., nálezu Ústavného súdu Slovenskej republiky č. 320/2005 Z. z., zákona č. 261/2006 Z. z., zákona č. 199/2007 Z. z., zákona č. 400/2009 Z. z., zákona č. 38/2010 Z. z., zákona č. 153/2011 Z. z., zákona č. 187/2011 Z. z., zákona č. 69/2012 Z. z., zákona č. 79/2012 Z. z., zákona č. 236/2012 Z. z., zákona č. 296/2012 Z. z., zákona č. 330/2012 Z. z., zákona č. 309/2013 Z. z., zákona č. 402/2013 Z. z., zákona č. 375/2015 Z. z., zákona č. 399/2015 Z. z., zákona č. 1/2017 Z. z., zákona č. 55/2017 Z. z., zákona č. 217/2018 Z. z., zákona č. 314/2018 Z. z., zákona č. 318/2018 Z. z., zákona č. 6/2019 Z. z., zákona č. 241/2020 Z. z., zákona č. 423/2020 Z. z., zákona č. 288/2021 Z. z., zákona č. 252/2022 Z. z. a zákona č. 264/2022 Z. z. sa mení a dopĺňa takto:

1. V § 23 ods. 2 sa na konci dopĺňa čiarka a slová „to neplatí pre faktickú poznámku predsedajúceho“.
2. V § 27 ods. 7 sa za slová „v elektronickej podobe“ vkladajú slová „alebo obrazovú prezentáciu, najmä tabuľky, grafy a grafiky“ a za slovami „zvukovej prezentácie“ sa vypúšťa čiarka a slová „obrazovej prezentácie“.
3. V § 29 ods. 1 sa na konci pripája táto veta: „Poslanec môže predniesť svoje pozmeňujúce alebo doplňujúce návrhy počas svojho vystúpenia aj inokedy ako na jeho záver, celková dĺžka jeho vystúpenia však v tomto prípade nesmie presiahnuť celkovú dĺžku rečníckeho času podľa § 30.“.
4. V § 68 ods. 1 sa na konci pripájajú tieto slová: „a ak ide o návrh zákona, ktorým sa mení alebo dopĺňa iný zákon, aj jeho informatívne konsolidované znenie; informatívne konsolidované znenie sa predkladá len v elektronickej forme. Informatívne konsolidované znenie sa môže predkladať vo forme informatívneho konsolidovaného znenia ustanovení dotknutých navrhovanou zmenou alebo doplnením zákona.“.
5. § 71 vrátane nadpisu nad paragrafom znie:

„**Prvé čítanie**

**§ 71**

Predseda národnej rady zabezpečí bezodkladné zverejnenie návrhu zákona, ktorý spĺňa náležitosti podľa tohto zákona, na webovom sídle národnej rady. Predseda národnej rady navrhne národnej rade prideliť návrh zákona ústavnoprávnemu výboru a podľa povahy veci aj ďalším výborom, súčasne navrhne výbor, ktorý je pre tento návrh zákona gestorský, a lehoty na prerokovanie návrhu zákona vo výboroch (ďalej len „návrh predsedu národnej rady“).“.

1. § 74 znie:

„**§ 74**

(1) Ak sa národná rada rozhodla prerokovať návrh zákona v druhom čítaní a k návrhu predsedu národnej rady (§ 71) neboli v rozprave podané žiadne pozmeňujúce a doplňujúce návrhy, postupuje sa podľa návrhu predsedu národnej rady. Ak k návrhu predsedu národnej rady boli v rozprave podané pozmeňujúce a doplňujúce návrhy, národná rada o nich rozhodne bez rozpravy. Ak národná rada schváli pozmeňujúce a doplňujúce návrhy k návrhu predsedu národnej rady, hlasuje sa o návrhu predsedu národnej rady ako o celku v znení schválených pozmeňujúcich a doplňujúcich návrhov. Ak národná rada neschváli pozmeňujúce a doplňujúce návrhy k návrhu predsedu národnej rady, postupuje sa podľa pôvodného návrhu predsedu národnej rady, rovnako sa postupuje aj v prípade, že národná rada po schválení pozmeňujúcich a doplňujúcich návrhov neschváli návrh predsedu národnej rady ako celok.

(2) Návrh zákona sa vždy pridelí ústavnoprávnemu výboru. Lehota na prerokovanie návrhu zákona vo výboroch, ktorým bol pridelený, nesmie byť kratšia ako 30 dní odo dňa pridelenia, ak návrh zákona podala vláda, a kratšia ako 60 dní, ak návrh zákona podali výbory alebo poslanci.“

1. V § 81 ods. 2 sa vypúšťa druhá veta.
2. V 83 ods. 4 sa vypúšťa posledná veta.
3. V § 84 ods. 2 sa slová „na druhý deň“ nahrádzajú slovami „24 hodín“ a vypúšťa sa časť vety za bodkočiarkou.
4. § 89 sa dopĺňa odsekom 4, ktorý znie:

„(4) Návrh vlády na skrátené legislatívne konanie o návrhu zákona pridelí predseda národnej rady vždy ústavnoprávnemu výboru a podľa povahy veci aj ďalším výborom, pričom za gestorský výbor pre návrh na skrátené legislatívne konanie určí ústavnoprávny výbor.“.

1. V § 94 ods. 3 sa na konci pripája táto veta: „Na návrh poslanca národná rada rozhodne o pochybnosti, či doplňujúci návrh spĺňa podmienku podľa prvej vety, až po predchádzajúcom stanovisku ústavnoprávneho výboru.“.

**Čl. II**

Tento zákon nadobúda účinnosť 1. októbra 2023.